
R E F E R A T   D E   A P R O B A R E

  privind  aprobarea Documentației de avizare a lucrărilor de intervenție și
 a devizului general pentru obiectivul de investiții „MODERNIZARE
 STRAZI ÎN  MUNICIPIUL BRAD - LOTUL I"



În municipiul Brad au fost expertizate o serie de străzi, în lungime totală de 7.513 m. Acestea sunt: Ardealului, Ardealului tronson 2, Horia, Magnoliei, Zarand, Oituz, Izvorului, Livezilor, Unirii, Salcâmilor, Morii, Viață  Nouă, Doinei, Mihai Eminescu, Florilor, Zefirului, Săvești, Ecaterina Varga, Câmpului.

Tronsoanele studiate sunt amenajate necorespunzător din punct de vedere al structurii rutiere, motiv pentru care desfășurarea circulației este semnificativ influențată de condițiile climaterice.

     
 Partea carosabilă nu se diferențiază de acostamente, pe cea mai mare parte a traseului  nefiind asigurate pante transversale ale părții carosabile care ar trebui să asigure o scurgere a apelor pluviale către marginile platformei. Acest impediment duce la staționarea apei timp îndelungat pe platformă, apa infiltrându-se în corpul drumului, producând astfel degradări în  structura rutiera.  
            

De asemenea, partea carosabilă prezintă o serie de defecțiuni specifice drumurilor pietruite, de tipul gropilor, denivelărilor și făgașelor, fapt care împiedică desfășurarea normală  a circulației și conduce la generarea de praf pe timp uscat, respectiv de noroi pe timp umed.

      Sistemele de scurgere existente în zonă sunt alcătuite din șanțuri de pământ sau guri de scurgere în mare parte colmatate, cu vegetație, iar o parte dintre acestea sunt parțial înfundate și deteriorate. Din aceste motive sistemul de scurgere a apelor nu are capacitatea necesară asigurării scurgerii apelor în lungul străzilor, fapt care determina staționarea  apei  în  șanțuri și infiltrarea acesteia în terasamente și în corpul drumului, afectând marginea platformei străzilor.

      Pe lângă faptul că sunt nefuncționale, podețele existente sunt insuficiente ca număr, fiind necesară și proiectarea unor podețe noi ca să se poată evacua apele colectate în șanțuri.


 
În consecință, se apreciază că este necesar să se consolideze platforma acestor străzi și să se asigure scurgerea apelor prin construirea de șanțuri și podețe.

  
Mai mult, aceste străzi nu sunt prevăzute cu sisteme de semnalizare verticală corespunzătoare, fiind  necesară înființarea, conform standardelor și normativelor în vigoare, a unui sistem de semnalizare verticală și orizontală.

   
În conformitate cu instrucțiunile tehnice în vigoare, pentru aceste străzi expertizate sunt necesare lucrări de modernizare pentru ca circulația să se poată desfășura în condiții optime. 

   
Precizez că modernizarea străzilor menționate anterior face parte din Strategia Integrată de Dezvoltare Urbană a Municipiului Brad 2021 – 2027.
      
Necesitatea lucrărilor propuse în Proiectul nr. 1298/2022 elaborat de către S.C. GEVIS PROTEAM S.R.L. Deva este în primul rând argumentată de starea fizică a străzilor.          

         Amenajarea acestora va duce la:


• facilitarea accesului localnicilor și al autovehiculelor;


• ridicarea potenţialului economic al zonei;


• ameliorarea calităţii mediului și diminuarea surselor de poluare.  

  Structura rutieră, pentru modernizarea acestor străzi, s-a adoptat funcție de rezultatele calculului de dimensionare și a verificării la acţiunea îngheț - dezgheț.

  Operaţiunile necesare a se efectua pentru realizarea structurii rutiere a străzilor supuse modernizării cuprind următoarele categorii de lucrări:


 - strat inferior de fundație 

 
 - strat superior de fundație


 - strat de uzură.

    Evacuarea apelor pluviale de pe partea carosabilă se va efectua prin realizarea pantelor transversale ale profilurilor de 2,5% spre rigole/șanțurile proiectate.

    Pentru evacuarea apelor pluviale din zona drumului și din șanțuri s-au  adoptat podețe tip rigola carosabilă, podețe tubulare corugate cu Dn-600 mm.

    Pentru colectarea și evacuarea apelor pluviale s-au dispus rigole scafă, rigole carosabile, rigole carosabile ramforsate, șanțuri trapezioidale cu acostament betonat, guri de scurgere.

    Pe tronsoanele de drum unde lăţimea platformei permite realizarea trotuarelor pentru circulaţia pietonilor, au fost proiectate, în limita spaţiului disponibil, trotuare cu lăţimea minimă de 75 cm pentru a asigura minim un flux de circulaţie al pietonilor.

    Pe strada  Florilor se vor realiza două ziduri de sprijin (de debleu și de rambleu)  din beton cu lungimile de 53 m și înălțimea de 1 m, respectiv de 24 m și înălțimea de 1,5 m.

    Pe strada  Morii  se va realiza  un  zid de sprijin (de rambleu) din beton cu lungimea  de 40 m și înălțimea de 1m.

    Se va avea în vedere ridicarea la cotă a capacelor de canalizare existente, asigurând planeitatea corespunzătoare a părţii carosabile.

    Pentru semnalizarea rutieră verticală au fost prevăzute montarea a 29 de indicatoare rutiere cu folie reflectorizantă. 

    Pentru asigurarea vizibilității în condiții de ceață, ploaie atât pe timp de zi cât și de noapte, marcajele se vor realiza cu vopsea ecologică albă.  

    Valoarea Devizului General este  de 19.250.770,64 lei cu TVA, respectiv 16.204.156,14 lei fără TVA, din care C+M 18.319.827,70 lei cu TVA, respectiv 15.394.813,19 lei fără TVA.
         Această sumă, în funcție de posibilitățile financiare, se va cuprinde în Lista Sinteză a Cheltuielilor de Investiții, la Capitolul 84.02 - „Transporturi”.
 
În contextul celor de mai sus, am inițiat prezentul proiect de hotărâre prin care am propus aprobarea Documentației de avizare a lucrărilor de intervenție și a devizului general pentru obiectivul de investiții „MODERNIZARE STRAZI ÎN  MUNICIPIUL BRAD - LOTUL I" și-l supun spre dezbatere plenului Consiliului Local al Municipiului Brad în forma prezentată.

Invoc în susţinerea propunerii mele prevederile art. 44 alin. 1 din Legea nr. 273/2006 privind finanţele publice locale, cu modificările și completările ulterioare, ale
 H.G. nr. 907/2016 privind etapele de elaborare şi conţinutul - cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, cu modificările și completările ulterioare, ale  art. 129 alin. 2  lit. d, alin. 4 lit. d din O.U.G. nr. 57/2019 privind Codul administrativ, cu modificările și completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

